Matti Mattsson

Matti Mattsson (s. 5. lokakuuta 1993 Pori) on suomalainen uimari ja olympiamitalisti. Seuratasolla Mattsson edustaa Porin Uimaseuraa. Häntä valmentaa Eetu Karvonen. Mattsson on saavuttanut 200 metrin rintauinnissa olympiapronssia vuonna 2021 ja MM-pronssia vuonna 2013 ja EM-hopeaa vuonna 2022.

Kilpaura 
Mattsson ylsi ensimmäisen kerran aikuisten tason SM-mitaleille 15-vuotiaana kesällä 2009, jolloin hän saavutti pronssia 100 metrin rintauinnissa. Samana kesänä Tampereella järjestetyillä nuorten olympiafestivaaleilla hän saavutti hopeamitalin samalla matkalla. Vuonna 2010 Mattsson sijoittui Singaporessa järjestetyissä nuorten kesäolympialaisissa 200 metrin rintauinnissa kahdeksanneksi. Tammikuussa 2011 Mattsson voitti lyhyen radan Suomen mestaruuden 200 metrin rintauinnissa yli viiden sekunnin erolla hopeamitalistiin. Myöhemmin keväällä Mattsson rikkoi OST-rajan Lontoon vuoden 2012 kesäolympialaisiin, millä perusteella hänelle jaettiin myöhemmin olympiapaikka FINA-pisteiden perusteella. Kesällä Mattsson saavutti SM-hopeaa 100 metrin rintauinnista. Heinäkuun alussa hän ui nuorten EM-kilpailujen välierässä 200 metrin rintauinnin Suomen ennätyksen 2.13,28. Edellinen, Jarno Pihlavan vuonna 2002 tekemä ennätys parani noin puoli sekuntia. Loppukilpailussa hän paransi SE:tään yli 0,6 sekunnilla aikaan 2.12,65 ja sai nuorten EM-hopeaa.

Lontoon kesäolympialaisissa 2012 Mattsson ui 200 metrin rintauinnissa sijalle 17 ollen kisojen paras suomalaisuimari. Mattssonin aika 2.11,81 oli uusi Suomen ennätys, ja hän jäi 15 sekunnin sadasosaa välieräpaikasta. Suomen Uimaliitto valitsi Mattssonin vuoden 2012 parhaaksi suomalaisuimariksi.

Tammikuussa 2013 lyhyen radan SM-kilpailuissa Mattsson ui 200 metrin rintauinnin SE:n 2.07,50. Edellinen SE oli ollut Jarno Pihlavan nimissä vuodesta 2002.

Barcelonan MM-kilpailuissa 2013 Mattsson saavutti 200 metrin rintauinnissa pronssia uudella Suomen ennätyksellä 2.08,95. Hän oli parantanut Suomen ennätystä jo alkuerissä aikaan 2.10,16 ja välierissä lukemiin 2.09,96. Mattssonin pronssimitali oli Suomen ensimmäinen uinnin pitkän radan MM-mitali vuoden 2003 jälkeen.

Lyhyen radan EM-kilpailuihin 2013 Mattsson ei osallistunut kaaduttuaan elokuussa polkupyörällä ja jouduttuaan sen seurauksena leikkaukseen marraskuussa. Tammikuussa 2014 Mattsson valittiin Porin Vuoden urheilijaksi 2013. Hänet palkittiin myös Suomen Urheilugaalan Vuoden läpimurrosta 2013.

Alkuvuodesta 2016 Mattsson muutti ruokavaliotaan ja laihtui tämän seurauksena 12 kiloa. Lontoon pitkän radan EM-kilpailuissa toukokuussa hän sijoittui 200 metrin rintauinnissa viidenneksi. Rio de Janeiron kesäolympialaisissa 2016 Mattsson ui 200 metrin rintauinnin alkuerissä sijalle 11 ajalla 2.10,09 mutta jäi välierissä viimeiseksi ja karsiutui jatkosta. Olympialaisten jälkeen Mattssonin valmentaja vaihtui, kun vuosina 2008–2016 häntä valmentaneen Tomi Pystysen tilalle tuli Eetu Karvonen.

Vuoden 2017 SM-uinneissa Mattsson ui 100 metrin rintauinnin Suomen ennätyksen 1.01,12. Jarno Pihlavan vuonna 2000 uitu entinen ennätys parani viidellä sadasosalla. Vuoden 2018 SM-uintien alkuerissä hän paransi ennätyksen aikaan 1.00,86. Maaliskuussa 2021 hän paransi Suomen ennätystä aikaan 1.00,57.

Pitkän radan EM-kilpailuissa 2021 Mattsson paransi 100 metrin ja 200 metrin rintauintien Suomen ennätyksiä sekä alkuerässä että välierässä. 100 metrillä hän ui välierässä ajan 59,99 sijoittuen 13:nneksi. 200 metrillä hän ui välierässä ajan 2.08,26 ja loppukilpailussa ajan 2.08,48 ja sijoittui neljänneksi.

Vuodelle 2021 siirretyissä Tokion olympialaisissa Mattsson paransi 200 metrin rintauinnin välierässä nimissään ollutta Suomen-ennätystä neljällä sadasosalla aikaan 2.08,22 ja oli välierien viidenneksi nopein. Loppukilpailussa hän paransi Suomen-ennätysaikaansa yli sekunnilla aikaan 2.07,13 ja saavutti olympiapronssia.

Mattsson valittiin tammikuussa 2022 Vuoden urheilijaksi 2021. Äänestyksen toiseksi sijoittui nyrkkeilijä Mira Potkonen. Mattsson oli kolmas uimari, joka valittiin Vuoden urheilijaksi. Häntä ennen tittelin ovat saaneet Jani Sievinen ja Hanna-Maria Seppälä.

Mattsson sijoittui 2022 Budapestin MM-kilpailuissa 200 metrin rintauinnissa kahdeksanneksi. Hän voitti EM-hopeaa Rooman 2022 pitkän radan EM-kilpailuissa ajalla 2.09,40. Samalla hänestä tuli historian kolmas suomalaisuimari Sievisen ja Antti Kasvion ohella, joka on saavuttanut urallaan sekä olympia-, maailmanmestaruus- että Euroopan-mestaruusmitalin.

Lähteet 
 
 Profiili Kuntoa Kansalle -kampanjan sivustolla (arkistoitu versio)

Viitteet 

Suomalaiset uimarit
Suomalaiset olympiamitalistit
Vuonna 1993 syntyneet
Elävät henkilöt